<classify> WIZARA ya Maji imeunda timu tatu maalumu kwa ajili ya kushughulikia kero za maji katika maeneo mbalimbali nchini, timu ya kwanza inaondoka leo kwenda mikoa mitatu ya Songwe, Rukwa na Katavi.Aidha, timu ya pili imeundwa kwa ajili ya kufuatilia miradi ya maji iliyopo mikononi mwa wakandarasi kwa muda mrefu, na endapo itathibitika kuwepo kwa uzembe, mkandarasi husika atanyanganywa mradi.Hatua hiyo, inakuja baada ya Rais John Magufuli kuiagiza wizara hiyo kuhakikisha inatatua matatizo ya maji na kufuatilia miradi ya maji inayosuasua nchini ili kuwaondolea kero ya maji wananchi.Akizungumza na HabariLEO jana, Waziri wa Maji, Profesa Makame Mbarawa alisema baada ya maagizo ya Dk Magufuli walianza kazi mara moja ikiwemo kuunda timu hizo tatu.Immediately haraka tumeunda timu tatu na timu ya kwanza tuliyoiita advance part inaondoka kesho leo kwenda mikoa ya Songwe, Katavi na Rukwa kufanya tathmini ya matatizo ya maji katika maeneo hayo na vyanzo vyake, alieleza Profesa Mbarawa. Alisema pia wameunda timu ambayo baada ya wiki nayo itaanza kazi ikiwa na kazi ya kufuatilia masuala ya ujenzi wa miradi. Kuhusu timu itakayofuatilia makandarasi alieleza kuwa kazi yake itakuwa ni kufanyia tathmini miradi ya maji iliyokaa muda mrefu bila kukamilika na endapo itabainika kuwepo kwa uzembe wa aina yeyote mkandarasi husika atanyanywa mradi.Kuna miradi tunaijua wakandarasi wake wamekaa nayo zaidi ya miaka mitatu, hii tutaichunguza na tukibaini uzembe wowote tunamtimua mkandarasi, alifafanua.Akiwasilisha taarifa ya miradi mbele ya Rais Magufuli wakati wa ziara yake ya kikazi katika mikoa ya Katavi na Rukwa, Profesa Mbarawa alieleza kuwa mpaka sasa kuna jumla ya miradi ya maji 547 inayotekelezwa sehemu mbalimbali nchini. Aidha, alisema kati ya miradi hiyo 468 iko vijijini na 79 iko mijini na yote ujenzi wake ukigharimu takribani Sh trilioni 3.98.Kutokana na kero ya maji kukithiri katika takribani kila eneo mkoani Rukwa na Katavi, Rais Magufuli alimtaka Profesa Mbarawa kuwasambaza watalaamu wa maji mikoani badala ya kuwaacha mijini.Alisema endapo watalaamu wa Tanzania wangeacha kufanyia kazi maofisini na kutembelea maeneo wanakohitajika, matatizo mengi ikiwemo shida ya maji ingekuwa historia nchini. Kero hizo za maji zilitajwa na wanavijiji msafara wake ulikosimama, wanafunzi wa shule za Msingi na Sekondari, Jeshi la Kujenga Taifa, baadhi ya madiwani na wabunge katika mikoa hiyo. Alisema haiwezekani mkoa kama Rukwa wenye mito na mabonde mengi wakazi wake wakose maji na kutegemea zaidi maji ya visima wakati watalaamu wapo.Nimeelekeza hapa, watalaamu waende field, waje maeneo kama haya Rukwa wapime mabonde yale na kubaini maji yanakopatikana. Si lazima kila eneo mchimbe visima, tatizo lenu hamtaki kubadilika, inashangaza hapa Rukwa hakuna maji eti mtaalamu wa kutafiti maji hayo yupo mjini, alieleza.Kuhusu miradi inayosuasua Dk Magulifi alimuagiza waziri huyo kuifuatilia kwa kina ikiwa ni pamoja na kuchukua hatua mbalimbali.  <topic>: kitaifa 